Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2020/C 295/06)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

STANDARDMUUDATUSE HEAKSKIITMISE TEADE

„Tirol“

Viitenumber: PDO-AT-A0230-AM01

Teate kuupäev: 21.2.2020

KINNITATUD MUUDATUSE KIRJELDUS JA PÕHJUSED

Kirjeldus ja põhjused

Viinamarjaistanduse registri ühtseks haldus- ja kontrollisüsteemiks muutmise tõttu on vaja kohandada hektarite maksimumarvu.

KOONDDOKUMENT

1. Toote nimetus

Tirol

2. Geograafilise tähise tüüp

KPN – Kaitstud päritolunimetus

3. Viinamarjasaaduse kategooria

1. Vein

5. Kvaliteetvahuvein

4. Veini(de) kirjeldus

Päritolunimetust „Tirol“ võib kasutada veini ja kvaliteetvahuveini puhul, kusjuures viimase puhul seda tegelikult ei kasutata. Veini „Tirol“ toodetakse peamiselt kvaliteetveinina; analüütilised omadused on esitatud tootespetsifikaadis.

Veini „Tirol“ toodetakse ka muudesse kvaliteediklassidesse (nt Kabinett, Spätlese, Eiswein jne) kuuluvana. Sellega seotud analüütilised omadused on esitatud tootespetsifikaadis. Väikeste kasvatuspiirkondade rohkuse tõttu ei ole veini ühtseid organoleptilisi omadusi võimalik kindlaks määrata.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

5. Veinivalmistustavad

a) Peamised veinivalmistustavad

Veinivalmistamise puhul kehtestatud piirangud

Päritolunimetusega veini „Tirol“ puhul on lubatud kõik määrustes (EL) 2019/934 ja (EL) 2019/935 kaitstud päritolunimetusega veini puhul sätestatud veinivalmistustavad, välja arvatud töötlemine kaaliumsorbaadi ja dimetüüldikarbonaadiga. Veinide hapetustamine on võimalik vastavalt määrustes (EL) 2019/934 ja (EL) 2019/935 sätestatud nõuetele. Võimaliku hapestamise üle otsustab põllumajandus-, piirkondade ja turismiminister vastavalt sellele, millised olid kasvuperioodil valitsenud ilmastikutingimused. Võimaliku hapestamise tingimused põhinevad määruste (EL) 2019/934 ja (EL) 2019/935 nõuetel.

Konkreetsed veinivalmistustavad (sealhulgas rikastamine) tulenevad valitud traditsioonilisest tootmismeetodist ja on esitatud tootespetsifikaadis.

b) Maksimaalne saagikus

10 000 kilogrammi viinamarju hektari kohta.

6. Määratletud geograafiline piirkond

Päritolunimetusega „Tirol“ on hõlmatud kogu Tirooli liidumaa Austrias.

7. Peamised veiniviinamarjasordid

’Zweigelt’ – ’Rotburger’

’Grüner Veltliner’ – ’Weißgipfler’

’Zweigelt’ – ’Blauer Zweigelt’

8. Seos(t)e kirjeldus

Soodsates kasvukohtades kasvanud viinamarjadest toodetakse veini vaid vähestes üksikutes põllumajandusettevõtetes. Kliima- ja mullastikutingimuste üldine kirjeldus ei ole seega võimalik. Tirooli viinamarjakasvatuspiirkonna tootmisstruktuuri iseloomustavad seega üksnes ühe pere liikmetest veinitootjad, kes töötlevad ainult enda kasvatatud viinamarju ning müük toimub otse põllumajandusettevõttes. Selleks et saada koristamise ajal terveid ja küpseid viinamarju, peaksid kasvatatavatel viinamarjasortidel ja pookealustel olema geoloogiliste ja kliimatingimuste jaoks sobivad omadused. Need nõuded on külmakindlus, hiline õitsemine ning tugev vastupanuvõime seenhaigustele ja mädanikule. Kuna väikeseid kasvatuspiirkondi on palju, ei ole võimalik kindlaks määrata veinide ühtseid organoleptilisi omadusi, kuid tänu suurte õhutemperatuuri kõikumistega karmile kliimale on tagatud veinide hea happeline struktuur.

9. Olulised lisatingimused (pakendamine, märgistamine, muud nõuded)

Õigusraamistik:

riigisisestes õigusaktides.

Lisatingimuse liik:

määratletud geograafilises piirkonnas tootmisega seonduv erand

Tingimuse kirjeldus:

Austria veiniseaduse alusel võib ringlusse lasta üksnes riikliku kontrollinumbriga varustatud kaitstud päritolunimetusega veini „Tirol“ (v.a Sekt, Qualitätsschaumwein ja Hauersekt). Riikliku kontrollinumbri saamiseks tuleb iga ringlusse lastavat päritolunimetusega veini „Tirol“ proovi analüüsida (süstemaatiline kontroll) (vt tootespetsifikaat). Organoleptilise hindamise käigus kontrollib veine ametlik degusteerimiskomisjon. Kõnealune komisjon koosneb kuuest degusteerijast ja degusteerimiskomisjoni esimehest. Degusteerijatele antakse kontrollimiseks anonüümsed proovid. Veiniproovi käsitlev blankett sisaldab ainult hindamiseks vajalikku teavet, näiteks traditsioonilise kvaliteediklassi (Qualitätswein, Kabinett, Spätlese, Auslese jne), sordi ja aastakäigu üksikasju. Degusteerijad otsustavad oma kogemuste ja ette antud võrdlusveinide alusel, kas neile esitatud veinid on sordi, aasta ja traditsioonilise kvaliteediklassi poolest tüüpilised ja kas need võib ringlusse lasta (st need on puudusteta). Degusteerimisküsimuste vastused on JAH või EI. Negatiivse otsuse puhul tuleb tagasilükkamise põhjused esitada kirjalikult. Proov vastab organoleptilistele nõuetele sel juhul, kui enamik degusteerijaid on selle heaks kiitnud. Tulemusega „3 : 3“ otsuste puhul esitatakse proov teisele degusteerimiskomisjonile. Teistkordne tulemus „3 : 3“ tingib negatiivse üldtulemuse.

Link tootespetsifikaadile

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) ELT L 9, 11.1.2019, lk 2.